Mario Andretti
Mario Gabriele Andretti bivši je italijansko-američki automobilist i prvak Formule 1 iz 1978. godine. Jedini je vozač uz Dana Gurneyja koji je ostvario pobjede u najvažnijim automobilističkim takmičenjima kao što su Formula 1, IndyCar, Svjetsko prvenstvo sportskih automobila te u NASCAR-u. Do danas, on je i dalje jedini vozač koji je osvojio Indianapolis 500 (1969), Daytonu 500 (1967) i prvenstvo Formule 1, a zajedno s Juanom Pablom Montoyom, jedini je vozač koji je osvojio utrke u NASCAR Sprint kup seriji, Formuli 1 i Indianapolisu 500. Sa svojom posljednjom pobjedom na VN Holandije, iz 1978. godine, posljednji je Amerikanac koji je pobijedio na nekoj utrci Formule 1. U karijeri je ostvario ukupno 109 pobjeda. Imao je dugotrajnu karijeru i jedini je američki vozač koji se takmičio u tri različite decenije (1967, 1978, i 1984). U američkoj popularnoj kulturi njegovo ime postalo je sinonim za brzinu, slično Barneyju Oldfieldu početkom 20. stoljeća i Stirlingu Mossu u Velikoj Britaniji.